<classify> KOCHA Mkuu wa timu ya Kagera Sugar, Mecky Maxime ameahidi ushindi katika mchezo wao wa Ligi Kuu Tanzania Bara utakaofanyika leo dhidi ya Yanga kwenye Uwanja wa CCM Kirumba hapa.Akizungumza na HabariLeo, Maxime alisema timu yake imejipanga vizuri kuhakikisha inapata ushindi katika mchezo huo ili iweze kujiweka katika nafasi nzuri kwenye msimamo wa Ligi Kuu. Akielezea zaidi maandalizi yake, mchezaji huyo wa zamani wa Mtibwa Sugar na Taifa Stars alisema wachezaji wake wote wapo fiti na tayari kwaajili ya kupindua matokeo katika mchezo huo wa leo.Alisema ligi ni ngumu sana na kutokana na msimamo jinsi ulivyo hakuna timu yenye uhakika wa kushinda moja kwa moja. Kwa mujibu wa Mecky, kwa jinsi msimamo ulivyo timu yoyote ikishinda inapanda katika ya juu na ikishuka inabakia katika nafasi za chini. Katika michezo yake saba ya hivi karibuni Kagera Sugar imeweza kushinda michezo miwili tu dhidi ya Mtibwa Sugar kwa mabao 2-1 na Lipuli FC kwa 2-0 katika uwanja wake wa Kaitaba.Timu hiyo imepoteza mechi tatu dhidi Azam kwa 2-0, Singida United kwa 2-1 na Coastal Union kwa bao 1-0. Kwa upande wake Kocha Mkuu wa timu ya Yanga, Mwinyi Zahera alisema timu yake ipo kamili kwaajili ya mchezo huo wa leo. Zahera alisema bado lengo lao la kutwaa ubingwa lipo pale pale na wana imani kubwa kuwa watalitwaa taji hilo msimu huu.  <topic>: MICHEZO 